
Sülysáp Város Önkormányzata Képviselő-testületének
2018. november 21-én tartandó munkaterv szerinti ülésére
4. napirendhez
Tárgy:
Tájékoztatás Sülysáp Város Önkormányzata gazdálkodásának 2018. évi háromnegyedévi helyzetéről, a költségvetés módosítása
Tisztelt Képviselő-testület!

Az államháztartásról szóló 2011. évi CXCV. törvényből (Áht.) kikerült a harmadik negyedéves beszámoló kötelezettsége, ugyanakkor elengedhetetlennek tartjuk, hogy év közben is tájékoztassuk a Képviselő-testületet az önkormányzat gazdálkodásának helyzetéről.
Emellett az Áht. 34. § (4) bekezdésében továbbra is előírja, hogy a képviselő-testület az év közbeni előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét.

Kérem a fentiek alapján előterjesztett tájékoztatásom, illetve a szükséges változtatásokat tartalmazó rendeletmódosítása megtárgyalását és szíves elfogadását.
.../2018. (XI. 21.) ÖKT határozati javaslat
Sülysáp Város Önkormányzatának Képviselő-testülete az Önkormányzat gazdálkodásának 2018. évi háromnegyedéves helyzetéről szóló tájékoztatást elfogadja.
Határidő: azonnal
Felelős: polgármester

Sülysáp, 2018. november 15.

Horinka László s.k. 


polgármester
1. MELLÉKLET

TÁJÉKOZTATÁS
Sülysáp Város Önkormányzata gazdálkodásának 
2018. évi háromnegyedéves helyzetéről
I.

Az önkormányzati feladatellátás szerkezete

A Sülysáp Város Önkormányzata által ellátandó közszolgáltatási feladatok körét 2018. évben is elsősorban a Magyarország helyi önkormányzatairól szóló 2011. évi CLXXXIX. törvényben előírtak, ezen túlmenően pedig szakmai-ágazati törvények, rendeletek határozták meg. 

Önként vállalt feladataink körébe tartozik a civil szervezetek támogatása, valamint a bölcsőde és a helyi közösségi közlekedés működtetése.

Az Önkormányzat kötelező és önként vállalt feladatait saját költségvetési szerveivel, közszolgáltatások révén látta el, ily módon teljes körűen gondoskodott azon feladatok ellátásáról, melyeket a törvények, rendeletek számára előírtak. 

A költségvetési intézmények feladatai az alapító okiratokban, míg az egyéb módon ellátott feladatok szerződésekben kerültek rögzítésre.

A feladatok ellátásánál az Önkormányzat a minőség szinten tartására törekedett, illetve a költségvetés végrehajtása során kiemelt cél volt a takarékos gazdálkodás, és a kintlévőségek minél nagyobb arányú behajtása, beszedése. 

Köznevelési feladatok

A 2018. évi költségvetés tervezésénél kiemelt szempont volt az intézmények megfelelő színvonalú működtetése. 
Az általános iskolai oktatás 2016-tal lezárult átszervezése folytán az üzemeltetési feladatok is elkerültek az önkormányzattól, bár csak finanszírozásukat tekintve, hiszen az iskolák működtetési feladatait idén még a TÁVÜSZ Kft. végzi. 
Az óvodai nevelést a Sülysápi Csicsergő Óvoda biztosítja 4 feladat ellátási helyen. Ezzel kapcsolatosan a feladatfinanszírozási rendszer első évében még úgy tűnt, hogy az állami támogatás fedezi a kiadásainkat, de az elmúlt években ez egyre inkább negatív irányba változott, aminek egyik oka, hogy az életpályamodell lehetőségeit kihasználva egyre több óvodapedagógus szerez magasabb juttatásra jogosító képzettséget, a másik ok a sajátos nevelési igényű (SNI) gyermekek egyre nagyobb száma. Ez utóbbi tekintetében sajnálatos módon megfigyelhető, hogy nem csak az ellátásra szoruló gyermekek száma nő, hanem a számukra biztosítandó fejlesztő órák száma is, illetve egyre több szakterületről kell gyógypedagógusokat bevonnunk, ami szintén költségesebbé teszi a feladatellátást. Emellett jellemző probléma az is, hogy a csak speciálisan (szegregáltan) nevelhető gyermekek ellátására alkalmas, a jogszabályok szerint az állam által biztosítandó intézményrendszer alig-alig működik, így a gyermekek nevelési igényét megállapító szakértői bizottságok jobbnak látják integráltan nevelhetőnek minősíteni ezeket a gyermekeket is, csak hogy valamilyen ellátást kapjanak, mivel vagy nincs a számukra megfelelő intézmény, vagy a szülők nem vállalják, hogy rendszeresen messzebbre hordják a gyermeküket. Ezek mellé a gyermekek mellé szinte a teljes óvodai tartózkodásuk idejére külön felügyeletet kell biztosítani, ami igen nehézzé teszi a feladatellátást.
Összességében elmondható, hogy az állami támogatás nagymértékben lefedi a működtetést. Az Önkormányzat 186 millió Ft támogatást kap 2018. évben óvodai feladatok ellátására, amit előreláthatólag év végéig további 8,8 millió forinttal egészít ki az óvodai kiadások teljes finanszírozásához.
Közművelődési feladatok

Az önkormányzat közművelődési tevékenységét a Wass Albert Művelődési Központ és Könyvtár látja el. Az intézmény látja el a város központi rendezvényeinek szervezését, és egyéb megemlékezések lebonyolítását. Itt jelentős ráfinanszírozás szükséges, különös tekintettel arra, hogy néhány éve az e célra biztosított támogatás 10 %-át könyvtári dokumentumok beszerzésére kell fordítani. E területen is igyekszünk minden pályázati lehetőséget megragadni, de elég szűkösek a források, különösen az infrastrukturális fejlesztésekre. Ez utóbbi vonatkozásában szinte egyetlen biztos, a költségvetési normatíván felüli támogatási keret a közművelődési érdekeltségnövelő támogatás, azonban ez igen csekélymértékű, összege az önkormányzati ráfordítástól függ. Ebben az évben 2,5 millió forint támogatást nyertünk el. 
Egészségügyi ellátás
Az egészségügyi ellátást az önkormányzatnál 3 háziorvosi szolgálat, 2 házi gyermekorvosi szolgálat, illetve 2 fogorvosi szolgálat biztosítja. Egy háziorvosi szolgálat kivételével ezek el vállalkozási formában működnek, azaz a teljes NEAK-támogatást (Nemzeti Egészségbiztosítási Alapkezelő, korábban OEP) a szolgáltatók kapják meg. 
Az I. sz. háziorvosi körzetet 2018. első félévben még a praxisprogram keretében működtettük: a doktornő a NEAK alkalmazottja volt, azonban a működtetési feladatokat az önkormányzat látta el, amire finanszírozást kapunk. 2018. június 1-től az I. sz. háziorvosi körzet is vállalkozási formában működik.

A finanszírozás megfelelően fedezte a kiadásainkat, eszközök beszerzésére is volt némi lehetőség a keretből.  

A város az orvosi ügyeleti ellátásról társulásban gondoskodik, ez a feladat jelenleg már nem finanszírozható az állami támogatásból, korábbi döntésünk alapján minimális saját forrást is igényel.
A védőnői szolgálat tevékenységéhez szintén a NEAK biztosít támogatást, 3 fő területi védőnő látja el a feladatot. E területen, mivel hiányszakmáról van szó, a folyamatos béremelés jellemző, de ezek fedezetét rendre megkapjuk.
Mind a háziorvosi, mind a védőnői finanszírozás a B16-os bevételi rovaton található az első féléves beszámolóban.

Szociális feladatok
A feladatellátás nagyobb része ​– család- és gyermekjóléti szolgáltatás, házi segítségnyújtás, nappali ellátás, szociális étkeztetés – 2016. évtől visszakerült saját feladatellátásba, a Dr. Gáspár István Humánszolgáltató Központ keretei között. Emellett a bölcsődés korú gyermekek ellátása is a szociális feladatok közé tartozik, mely feladatot a Gólyahír Bölcsőde, mint önállóan működő intézmény látja el. Az egyéb szociális ügyek az önkormányzat, illetve a Polgármesteri Hivatal hatáskörébe tartoznak.

E területre elmondható, hogy viszonylagosan jól finanszírozott, 2018-ban már a bölcsőde finanszírozására is jelentős többlettámogatást kaptunk, bár még mindig hiányos. 
Egyéb kötelezően ellátandó feladatok
Az ivóvízellátás és a települési szennyvíz kezelése a TRV Zrt. útján, a települési hulladékkezelés a Nemzeti Hulladékgazdálkodási Koordinációs és Vagyonkezelő Zrt.. útján, szerződéses formában kerül biztosításra.

A települési közterületek karbantartása és az intézmények üzemeltetése, valamint részben még a települési szennyvíz kezelése a TÁVÜSZ Kft. – mint 100 %-ban önkormányzati tulajdonú társaság – feladata.

Önként vállalt feladatok

A település civil szervezeteinek támogatása önként vállalt feladat, az erre elkülönített összeg pályázati rendszerben került elosztásra, és a lakosság viszonylag széles rétegét érinti. Ezen a kereten belül történik a helyi sport támogatása is. 

A város a helyi közösségi közlekedést 2017.10.01-től M-Bussal Kft. útján látja el.

II.

Költségvetési előirányzatok teljesülése

Sülysáp Város Önkormányzatának Képviselő-testülete Magyarország 2018. évi központi költségvetéséről szóló 2017. évi C. törvényben foglaltak figyelembe vételével 2/2018. (II. 23.) önkormányzati rendeltével fogadta el a 2018. évi költségvetését.

Az Önkormányzat önállóan gazdálkodó költségvetési szerv, melyhez a következő részben önálló intézmények tartoznak:

1. Dr. Gáspár István Humánszolgáltató Központ
2. Gólyahír Bölcsőde

3. Központi Konyha

4. Sülysápi Csicsergő Óvoda

5. Sülysápi Polgármesteri Hivatal
6. Wass Albert Művelődési Központ és Könyvtár
Bevételek alakulása
Sülysáp Város Önkormányzata

Az önkormányzat 2018. évi eredeti bevételi előirányzata 1.700.938 eFt.

2018.09.30-án a módosított előirányzat 1.751.880 eFt, a tényleges teljesítés 1.414.490 eFt.

A bevételi előirányzat főösszegének növekedését az időközben kapott ASP működési támogatás, 941.600,- Ft és a B411 rovaton előírt biztosítási kötvény után járó előírt követelés, 50.000.000,- Ft okozza.
Az önkormányzatok működési célú állami támogatások (B11) 80%-ban teljesülnek és folyamatosan megkapjuk azokat a pótelőirányzatokat, melyeket év elején a személyi kiadások tervezésénél figyelembe vettünk. Előző évek MÁK normatíva felülvizsgálati eredményeként 6.488 e Ft póttámogatás 2018. III. negyedévben érkezett meg, amely a B116 előirányzati sort növelte. 2018. III. negyedévben kapott pótelőirányzatokat a beszámoló melléklete tartalmazza részletesen, melyek teljesülésével az előirányzati sorokat emelni szükséges.

A pályázati támogatások (B2) kifizetéséből ered, hogy a bevételi oldalon a teljesülés már el lett számolva, míg kiadási oldalon a pályázatok céljainak megvalósítása később teljesül.

Bevételi oldalon a teljesülés magas, 82 %, amely abból adódik, hogy az Egészségközpontra tervezett 200 millió Ft támogatásból 150 millió Ft támogatást már megkapott önkormányzatunk.

A közhatalmi bevételek (adók) mind 96 %-on teljesültek az eredeti előirányzathoz képest, azonban előirányzat növelés – az óvatos tervezés jegyében – nem javasolt, mivel az adózók nagy része első félévben teljesítette a 2. féléves kötelezettségét is főleg a vagyoni típusú adók tekintetében.

Az egyéb közhatalmi bevételek 8.682 e Ft-os összege tartalmazza a csatornadíj fizetéssel kapcsolatos adók módjára történő behajtásokat, melyek átutalásra kerülnek a Csatorna Társulat felé. Év végére 5.000 eFt körül várható az egyéb közhatalmi bevételek alakulása.

A működési bevételek egyik legnagyobb tétele a piacbevétel, mely háromnegyedévig hozzávetőlegesen 13 millió forintot tett ki. Elmondható, hogy míg év elején az előrefizetésből számíthattunk több bevételre, később az alkalmi fizetések növekedtek. A műfüves pályából és a sportcsarnok bérletéből 1,1 millió forintos bevétel származott a beszámoló zárónapjáig.

	Bevételek (B402 rovat)
	Nettó ár

	Piac bevételek
	     13 326 660 Ft 

	Lakó és egyéb ingatlanok bérleti díja
	     15 451 403 Ft 

	Laborvizsgálati díj
	             88 000 Ft 

	Közterület használati díj
	           798 900 Ft 

	Tornacsarnok
	       1 076 840 Ft 

	Összesen (B402 rovat 2018.09.30-ig)
	     30 741 803 Ft 


A felhalmozási bevételek teljesülése 15.967 e Ft. Részletezését az alábbi táblázat mutatja.
	Partnerek
	Nettó ár (B52 rovat)

	ENDA TRANS Teherfuvarozó Betéti Társ.
	               1 574 803 Ft 

	Folyamat Kft.
	               2 637 795 Ft 

	Happy Chocolates Factory Zrt
	               2 362 205 Ft 

	JAN-ZAK Bt
	               5 245 000 Ft 

	ST Parcel Fuvarozó Bt
	               1 391 669 Ft 

	Szegedi Mihály
	               1 968 504 Ft 

	Aranyos Csaba
	                  787 402 Ft 

	Összesen B52
	             15 967 378 Ft 


Sülysáp Város Önkormányzatának és intézményeinek összesített bevételei

Az önkormányzat és intézményeinek bevételeit a csatolt mellékeltek tartalmazzák, illetve a következő táblázatban találhatók az összesített adatok. 

Általánosságban elmondható, hogy az intézmények III. negyedéves bevételei átlagosan 80 % körül mozognak. 

Két intézménynél magasabb a finanszírozási bevétel a tervezetthez képest:

Központi Konyha 4.762.500 Ft ebédszállításhoz szükséges tehergépjármű beszerzés,

Polgármesteri Hivatal 941.600 Ft ASP támogatás átadás.

Itt félévkor előirányzat-növelés volt javasolt. 
2018. III. negyedévben az Önkormányzaton kívül egyik intézménynél sem kellett előirányzatot emelni.

2018. utolsó negyedévében előirányzat emelés javasolt Sülysápi Csicsergő Óvoda intézményben közüzemi kiadások alultervezése miatt.
Az önkormányzat és intézményeinek összesített bevételei:
[image: image1.emf]Rovat Megnevezés

Eredeti előirányzat 

2018.01.01

Módosított 

előirányzat 

2018.09.30

2018.09.30-ig 

tényleges 

realizálás

Teljesülés a 

módosított 

előirányzathoz

B1

Működési célú támogatások 

államháztartáson belülről

617 137 846           606 967 468              481 441 129         79%

B2

Felhalmozási célú támogatások 

államháztartáson belülről

262 000 000           265 315 728              218 778 157         82%

B3

Közhatalmi bevételek

205 000 000           206 000 000              198 060 016         96%

B4

Működési bevételek

95 594 000              161 844 030              84 417 175            52%

B5

Felhalmozási bevételek

100 700 000           90 632 470                15 967 376            18%

B6

Működési célú átvett 

pénzeszközök

-                             240 000                      60 000                    25%

B7

Felhalmozási célú átvett 

pénzeszközök

-                             373 750                      593 750                 159%

B8

Finanszírozási bevételek

474 678 399           474 678 399              444 274 594         94%

BEVÉTELEK ÖSSZESEN 1 755 110 245        1 806 051 845           1 443 592 197      80%


Kiadások alakulása
Az önkormányzat 2018. évi eredeti kiadási előirányzata 1.700.938 eFt, a módosított előirányzat 1.751.880 eFt, a háromnegyedévi teljesítés 918.233 eFt, ami a módosított előirányzatnak mindössze 52 %-a. Az időarányosnál alacsonyabb teljesülésnek az az oka, hogy a beruházási és felújítási kiadások nagy része a második félében, illetőleg a 2019. évben realizálódik. 

A személyi juttatások alul teljesültek, ugyanakkor a járulékok és hozzájárulások soron felülteljesülés mutatkozik, de arányaiban ez jóval kisebb eltérés jelent, mint az előbbi „megtakarítás”. 

A dologi kiadások között a K337 Egyéb szolgáltatások soron látszik jelentős kiadásnövekedés 2018. III. negyedévben az Önkormányzat kiadásai között. Az emelkedést a 2018.07.02-án történt kötvényvásárlás eredményezi 50.000 e Ft értékben.
A működésre átadott pénzeszközöknél a civil szervezetek számára és a Tápiómenti Területfejlesztési Társulás részére kerültek kifizetésre támogatások. 

Ugyanitt szerepel a TÁVÜSZ Kft. támogatása. Az eredeti tervekben szereplő 59 millió Ft összegű éves pénzátadás már félévkor teljesült, ugyanis a Ceglédi Tankerület folyamatosan jelentős elmaradással fizet a Kft.-nek az elvégzett feladatok ellenére. Így a TÁVÜSZ Kft. általános iskolák fenntartásával kapcsolatos kiadásait is önkormányzati támogatásból kellett megoldani.

A májusi testületi ülésen döntés született a TÁVÜSZ Kft. éves támogatásának - egy átlagosan 20 %-os béremelést lehetővé tevő - 3.122 e Ft-tal történő megemeléséről, így az átadott támogatás 2018. júniusban 62.122 e Ft-ra emelkedett az év elején tervezett 59.000 e Ft helyett. Jelenleg tehát átadtuk az éves támogatás 100 %-át, és a Tankerület is megfelelő ütemben fizet, azonban mindezeket összevetve sincs elég fedezet a társaság év végéig várható kifizetéseire. Ennek oka, egyrészt, hogy – ellentétben az intézményeinkkel – a TÁVÜSZ Kft.-nél nem került kalkulálásra a minimálbér, illetve garantált bérminimum emelkedés. Másrészt a cégnek több olyan jelentős költséggel járó munkát kellett elvégeznie év közben, amelyek tervezéskor még nem voltak ismertek. Harmadrészt pedig sajnálatos módon több igen költséges gépjavítás is szükséges volt. Ezek összességében azt eredményezték, hogy a cég költségvetése jelenleg 12.000 e Ft mínuszban van. Emiatt javasoljuk az éves támogatásának emelését.
Az önkormányzat és intézményei kiadásainak részletes bemutatását a mellékelt táblázatok tartalmazzák, összefoglaló adatai az alábbi táblázatban láthatók:
[image: image2.emf]rovat Megnevezés

Eredeti 

előirányzat 

2018.01.01

Módosított 

előirányzat 

2018.09.30

Tényleges 

realizálás 

2018.09.30-ig 

Teljesülés a 

módosított 

előirányzathoz

K1

Személyi juttatások

430 813 412           432 441 212        314 393 136              73%

K2

Munkaadót terhelő járulékok 

és szociális hozzájárulás

81 571 891              81 571 891          64 322 116                79%

K3

Dologi kiadások

303 538 000           414 910 949        270 398 198              65%

K4

Elláttotak pénzbeli juttatásai

22 100 000              24 100 000          17 751 990                74%

K5

Egyéb működési célú kiadások

126 531 257           127 700 158        99 005 461                78%

K6

Beruházások

702 793 057           649 264 241        147 066 448              23%

K7

Felújítások

69 100 000              50 100 000          5 007 570                   10%

K8

Egyéb felhalmozási célú 

kiadások

-                             7 300 766            463 089                      6%

K9

Finanszírozási kiadások 

(intézményeknél megjelenő 

finanszírozás 

figyelembevételével)

18 662 628              18 662 628          18 662 628                100%

KIADÁSOK ÖSSZESEN 1 755 110 245        1 806 051 845    937 070 636              52%


Összegzés
Sülysáp Város Önkormányzata a költségvetés tervezésekor a jogszabályi követelményeknek megfelelően nem számolt forráshiánnyal.

Az első félévben valamennyi intézmény és a TÁVÜSZ Kft. is megtartotta működőképességét, a 40.000 eFt-os folyószámla hitelkeret igénybevételére nem volt szükség. A fizetési kötelezettségeinknek folyamatosan eleget tudtunk tenni, törekedtünk a bevételek és kintlévőségek beszedésére és behajtására.

Sülysáp, 2018. november 15.

Horinka László s.k.
Smidtné Nagy Terézia s.k.

polgármester
gazdasági vezető
2. MELLÉKLET

Sülysáp Város Önkormányzata Képviselő-testületének

…/2018. (...) önkormányzati rendelete

az önkormányzat 2018. évi költségvetéséről szóló 2/2018. (II. 23.) önkormányzati rendelet módosításáról

Sülysáp Város Önkormányzatának Képviselő-testülete az Alaptörvény 32. cikk (1) bekezdésének a) és f) pontjával, valamint az államháztartásról szóló 2011. évi CXCV. törvény (a továbbiakban: Áht.) 23. § (1) bekezdésével kapott felhatalmazással és feladatkörében eljárva a következőket rendeli el:

1. §

A Sülysáp Város Önkormányzata Képviselő-testületének az önkormányzat 2018. évi költségvetéséről szóló 2/2018. (II. 23.) önkormányzati rendelet 1-9. melléklete helyébe e rendelet 1-9. melléklete lép.

2. §

Ez a rendelet a kihirdetését követő napon lép hatályba, majd az az követő napon hatályát veszti. 

Sülysáp, 2018. november 21.

Horinka László 
dr. Tóth Krisztina


polgármester
jegyző

